
1. Velkomst v. initiativgruppen
a. Brian Meppelink-Schmidt bød velkommen på vegne af initiativgruppen og forklarede baggrunden for stiftelse af grundejerforeningen samt formålet med foreningen, bl.a. vedligeholdelse af området, dialog med kommunen osv. Samtidig kan grundejerforeningen bidrage til at skabe og fastholde det sociale sammenhold i området.
2. Valg af dirigent, referent og 2 stemmetællere
a. Fredericias borgmester Christian Bro blev valgt til dirigent på forslag fra initiativgruppen.
b. Forord fra borgmesteren, bl.a. med en kort gennemgang af byens historie og historien bag de små landsbyer, som har omgivet byen, bl.a. Stoustrup, Hannerup og Ullerup som lå nærmest vores eget område i det nuværende Fuglsang Vest.
c. Mikael Andersen blev valgt til referent på forslag fra initiativgruppen.
d. Dirigenten foreslog, at stemmetællere kun vælges ved kampvalg – forsamlingen godkendte dette, hvorefter dirigenten fungerede som stemmetæller.
3. Vedtagelse af foreningens vedtægter
a. Der blev stillet spørgsmål om, hvorvidt der skal tages stilling til om indkaldelse, vedtægter, forslag osv. er fremsendt rettidigt. Dirigenten oplyste, at fordi det er en stiftende generalforsamling og ikke en ordinær generalforsamling, så er det ingen gældende regler på området. 
b. Lasse Thomsen stillede spørgsmål om hvorvidt vedtægterne burde godkendes først og ændringer stemmes igennem bagefter.
c. Der var dialog om, at ændringsforslag og kandidatliste ikke var sendt rundt til alle på forhånd. Der blev argumenteret for, at det burde være sket så alle havde mulighed for at tage stilling til dem – også dem, som ikke havde mulighed for at deltage på generalforsamlingen. Der blev samtidigt argumenteret for, at fordi foreningen ikke var stiftet endnu, så var dette ikke nødvendigt – om end det måske havde været ”god stil” at gøre det. Dirigent og flere deltagere blandt forsamlingen bekræftede, at det ikke er sædvanligt at ændringsforslag sendes rundt på forhånd.
d. Der var diskussion om ændringsforslag til vedtægterne i forhold til stemmeafgivelse, og argumenteret for og imod skriftlig afstemning. Herefter gik forsamlingen til afstemning om det indkomne ændringsforslag:
i. 12 stemte for ændringsforslaget om indførelse af skriftlig afstemning
ii. 24 stemte for at bevare initiativgruppens forslag, hvorefter det indkomne ændringsforslag blev underkendt
e. Herefter gik forsamlingen videre til afstemning om foreningens vedtægter:
i. 40 stemte for de af initiativgruppen foreslåede vedtægter
ii. 3 stemte imod de af initiativgruppen foreslåede vedtægter
iii. Ingen undlod at stemme
f. Dirigenten erklærede herefter foreningen vedtægter for vedtaget
4. Vedtagelse af kontingent
a. Lasse Thomsen præsenterede initiativgruppens forslag på et kontingent på 2000 kr. for 2025 samt et kontingent for 2026 på 2000 kr. Forslaget stilles på baggrund af et simuleret budget, som tager udgangspunkt i indsamlede data fra sammenlignelige grundejerforeninger. Ingen har endnu ikke det fulde overblik over faktiske omkostninger til foreningens drift, derfor var dette initiativgruppens bedste bud på nuværende tidspunkt.
b. Leon Andersen argumenterede for et lavere kontingent som ligger til grund for det indsendte kontingentforslag på 600 kr. Her blev bl.a. sammenlignet med naboforeningen ”Skovkrogen” og yderligere argumenteret for, at der ikke er behov for snerydning eller opsparing til vedligehold af vængerne.
c. Der var argumentation for og imod blandt deltagerne, og flere deltagere udtrykte bekymring for, om initiativgruppens foreslåede kontingent var højt nok til at dække de forventede omkostninger til fx webside, snerydning og vejfond til vedligehold af vængerne. Samtidig nævnte flere medlemmer kendte kontingentsatser fra andre grundejerforeninger som ligger nogenlunde på linje med initiativgruppens forslag.
d. Leon Andersen valgte at trække sit kontingentforslag tilbage, hvorefter dirigenten erklærede initiativgruppens kontingentforslag for vedtaget, da der ikke var andre forslag.
5. Valg af bestyrelse
a. Der var på forhånd 5 opstillede kandidater til bestyrelsen, og da ingen modkandidater meldte sig, erklærede dirigenten de 5 opstillede kandidater for valgt til bestyrelsen. Bestyrelsen består herefter af:
1. Lasse Thomsen, nr. 77
2. Brian Meppelink-Schmidt, nr. 88
3. Karsten Schubert, nr. 132
4. Christian Eriksen Runge Fris, nr. 65
5. Nicolaj Møller Jensen, nr. 74
b. Ove Andersen, nr. 114 og Per Zabel, nr. 159 meldte sig som suppleanter
c. Begge suppleanter blev valgt uden modkandidater
Herefter ringede dirigenten mødet af og erklærede grundejerforeningen Fuglsang Vest for stiftet.

